open-index/open-wikipedia-markdown huggingface dataset:
Indoschrial Revaluushan

**Di Indoschrial Revaluushan** wehna piriad frahn di 18t tu di 19t senchri wen mieja chenj ina agrikolcha, maniufakcharin, mainin, chranspotieshan, ahn teknalaji av a profoun ifek pahn di suosyoikanamik ahn kolcharal kandishan a di taim. Ibigin ina di Yunaitid Kingdam, den sobsikwent pred chuuhout Yuurop, Naat Amoerka, ahn ivenchual di wol.

Di Indoschrial Revaluushan maak a mieja toernin paint ina yuuman ischri; liklmuos ebri aspek a dieli laif wehn influens ina som wie. Muos nuotobl, abrij inkom ahn papiulieshan bigin fi egzibit anpresidentid sostien gruot. Ina di tuu senchri falarin 1800, di wol abrij poer kiapita inkom inkriis uoba 10-fuol, wails di wol papiulieshan inkriis uoba 6-fuol. Askaadn tu Nobel Praiz wina Robert E. Lucas, Jr., "Fi di fos taim ina ischri, di livin tandad a di masiv a aadneri piipl bigin fi andago sostien gruot. ... Notn rimuotli laik dis ikanamik biyevia eba apn bifuo."

Taat frahn di lieta paat a di 18t senchri, chranzishan tek plies ina paat a Griet Britn priivos manyual lieba ahn jraaf-animal–bies ikanami tuwad mashiin-bies maniufakcharin. Itaat wid di mekanaizieshan a di textail indoschri, di divelopment a *h*ayan-mekin tekniik ahn di inkriis yuus a rifain kuol. Chried expanshan ehn eniebl bai di inchradokshan a kianal, impruuv ruod ahn rielwie.

Di inchradokshan a stiim powa fyuil praimeri bai kuol, waid yuutilizieshan a waata wiil ahn powa mashiinri (muosli ina textail maniufakcharin) andapin di jramatik inkriis ina prodokshan kiapasiti. Di divelopment a aal-metal mashiin tuul ina di fos tuu dekied a di 19t senchri fasilitiet di maniufakcha a muo prodokshan mashiin fi maniufakcharin ina ada indoschri. Di ifek pred chuuhout Westan Yuurop ahn Naat Amoerka juurin di 19t senchri, ivenchual iafek muos a di wol, a pruoses dat kantiniu az indoschrializieshan. Di impak a dis chienj pahn sasayati ehn inaamos.

Di fos Indoschrial Revaluushan, wa bigin ina di 18t senchri, moerj ina di Sekan Indoschrial Revaluushan roun 1850, wen teknalajikal ahn ikanamik pruogres gien momentom wid di divelopment a stiim-powa ship, rielwie, ahn lieta ina di 19t senchri wid di intoernal komboshan injin ahn ilektrikal powa jinarieshan. Di piriad a taim kova by di Indoschrial Revaluushan vieri wid difrahn istuorian. Eric Hobsbawm se ibrok out ina Britn frahn di 1780s bot di ful fuos no wehn fiil tel di 1830s ar 1840s, wails T. S. Ashton kliem se iokor rofli bitwiin 1760 ahn 1830.

Som 20t senchri istuorian laka John Clapham ahn Nicholas Crafts dem agiu se di pruoses a ikanamik ahn suoshal chienj tek plies grajuali ahn di toerm revaluushan a misnuoma. Dis a stil sobjek a dibiet mongx istuorian. GDP poer kiapita ehn braadli stiebl bifuo di Indoschrial Revaluushan ahn di imoerjens a di madan kiapitalis ikanami. Di Indoschrial Revaluushan bigin a *h*era a poer-kiapita ikanamik gruot ina di kiapitalis ikanamiden. Ikanamik istuoriandem grii se di anset a di Indoschrial Revaluushan a di muos impuotant ivent ina di ischri a yumaniti sens di domestikieshan a *h*animal ahn plaant.
Ip-ap myuuzik

**Ip ap myuuzik**,  adawaiz kaal **ip-ap** ar **rap myuuzik**, a myuuzik jaahra faam ina di Yunaitid Stiet ina di 1970z we kansis a stailaiz ridmik myuuzik we kamanli akompni rapin, wah ridmik ah raimin spiich we chaant. Idivelop az paat a ip ap kolcha, wah sobkolcha difain bai fuo kii stailistik eliment: rapin, DJin/krachin, briek daansin, ah grafiiti raitn. Adaels eliment ingkluud samplin ar sintisis, ah biitbaxin.

## Refrans
Iranian Kolchral Revaluushan

**Di Kolchral Revaluushan** (1980–1987) (ina Perjan: انقلاب فرهنگی) wehna piriad afta di 1979 Izlamik Revaluushan ina Iran wen di akadimia a Iran wehn poerj frahn Westan ahn nan-Izlamik influens fi bringi ina lain wid Shia Izlam. Di ofishal niem yuuz bai di Izlamik Ripoblik a "Kolchral Revaluushan."

Dairek bai di Kolchral Revaluushaneri Edkwaataz ahn lieta bai di Supriim Kolchral Revaluushan Kounsl, di revaluushan fos ting lakdong di yuniversitidem fi chrii ier (1980–1983) ahn afta dehn rihopn dehn ban nof buk ahn poerj touzan a styuudent ahn lekchra frahn di skuuldem. Di kolchral revaluushan invalv a soertn amount a voilens wen dehn tek uoba di yuniversiti kiamposdem sens aya edikieshan ina Iran a di taim ehn daminiet bai leftis fuosiz opuoz tu Ayatollah Khomeini vijan a tiyakrasi, ahn dehn ansoksesful chrai fi rizis Khomeini-is kanchruol a nof yuniversiti. Omoch styuudent ar fakolti dehn kil nobadi no nuo.

Di pruoses a piurifikieshan a di edikieshan sistim frahn farin influens no wehn widoutn sakrifais. Pan tap a intarop di edikieshan ahn prafeshanal laiblihud a nof smadi, idisrop Iran kolchral ahn intilekchual laif ahn achiivment, ahn ikanchribiut tu di *h*emigrieshan a nof tiicha ahn teknokrat. Di laas a jab skil ahn kiapital wiikn Iran ikanami.
Ischri a Aat

Di **ischri a ''h''aat** a di ischri a heni haktiviti ar prodok wa mek bai yuuman ina vijual faam fi estetik ar komiunikietiv poerpos, fi expres aidie, imuoshan ar, muo jinerali, wah wolvyuu.
Ischri a Afrika

Di **ischri a [[Afrika|''h''Afrika]]** staat wid di fos Homo Sapien dem ina Iis Afrika, an kantinyu ina di madorn iej az wahn pachi pachi silekshan a uoba fifti nieshan stiet.

Di ischri a Afrika we rait dong staat wid di raiz a di Ijipshan siblaizieshan ina di 4t mileniom BK, an ina di senchri dem afta i fala di divelopment a nof difrent sosaiyati faar we frahn di Nail Vali. Fram lang taim tu, dis kaal fi intarakshan wid piipl we a nehn Afrikan. Demya inkluud di Foniishan dem, uu set-op di morchant empaiya a Kaatij, tu di Ruoman dem, uu wehn kolonaiz aal a Naat Afrika ina di fos senchri BK. Kristianiti staat spred chuu Naat Afrika dem taim ya, an i riich az faar az Kush an Itiopia. Ina di liet 7t senchri, Naat an Iis Afrika go aanda di influens a Izlam, we ivenchali liid tu nyuu kolcha laik di Swaiili piipl ina Iis Afrika, an di powaful kindom laik di Songhai empaiya ina di sob-sa'aaran wes. Di raiz a Izlam liid tu wahn inkriis ina di Arab sliev chried we no don til di 19t senchri. Di koluonial piiriad ina Afrika laas fram bout di liet 1800's til di staat a di Afrikan indipendens muuvment bout 1951, wen Libya ton di fos faama koloni fi get indipendens. Madorn Afrikan Ischri ful a revaluushan an waar, an tu, di gruot a di madorn Afrikan ikanami an demakritaizieshan kraas di kantinent.
Ischri a Japan

Di **ischri a [[Japan]]** we rait dong taat wid likl infamieshan bout Twenti-Fuo Ischri, wahn kaelkshan a Chiniiz istarikal tex, ina di fos senchri AD. Bot, evidens se piipl wehna liv pan di ailan a Japan ina di opa pieliolitik piiriad. Afta di laas ais iej, roun 12,000 BK, di rich iikosistim a di Japaniiz aachipelago promuot yuuman divelopment. Di orlies pachri nuon tu man mek ina di Jōmon piiriad.

*Jōmon (bifuo ischri – sorka 300 BK)
*Yayoi (sorka 300 BC – 250 AD)
*Yamato (sorka 250 AD – 710)
**Kofun (sorka AD 250 – sorka 538)
**Asuka (538–710)
*Nara (710–794)
*Heian (794–1185)
*Kamakura (luk pan tu Kamakura Shogunate) (1185–1333)
*Kenmu restarieshan (1333–1336)
*Muromachi (niem tu Ashikaga Shogunate) (1388–1573)
**Nanboku-chō (1336–1392)
**orli paat a di Sengoku piiriad (1392–1573)
*Azuchi-Momoyama piiriad (1573–1603)
**laas paat a di Sengoku piiriad (1573–1603)
*Edo (niem tu Tokugawa) (1600–1867)
*Meiji (1867–1912)
*Taishō (1912–1926)
*Shōwa (1926–1989)
**Expanshanizm (1926–1945)
**Japan aanda akyupieshan (1945–1952)
**Puos-akyupieshan (1952–1989)
*Kantemporeri (1989–nou)
Ischri a Jumieka

**Jumieka** a wan a di bigis Kyaribiyan ailan dem, pan we Arawak nietiv piipl yuuz tu liv. Wen Krixtifa Kolombos riich di ailan, im uon op di lan fi Spien. Bot stil, i neva riili get kolonaiz antil afta im ded. Fyuu dekied afta im ded, almuos aal a di Arawak dem wehn ded aaf. Spien afi difen di konchri gens nof nof ried fran di bokanier dem pan di mien siti, Spanish Toun. Ingglan ivenchali kyapcha di ailan ina 1655, suh di Spanish dem lego sum a di slave dem. Di Spanish dem did kum back inna 1658 fi try fi recyaptcha Jumieka, but dem did lose tuh di English agen.

Jumieka den go ton bies fi di *h*aparieshan a di bokanier dem, inkluudn Kyaptin Henry Morgan. Chuu evribadi wehn fried a di bokanier dem, dem manij fi protek di ailan fram di ada koluonial powa dem. Afrikan piipl wehn get kyapcha, kidnap, ahn fuos ina slievri fi wok pahn plaantieshan wen shugakien ton di ailan bigis expuot. 

Nof nof sliev kom a Jumieka chuu di Atlantik sliev chried wen ensliev Afrikan piipl kom a Naat Amerika. Fram de taim de, wuoliip a rieshal tenshan wehn de bout, an Jumieka wehn ab wan a di *h*aiyis riet a sliev ribelyan outa aal a di Kyaribiyan ailan dem. Afta di British kroun abalish slievri, di Jumiekan de taat wok tuwaadz indipendens. Sins indipendens, di konchri *h*expiiriens nof palitikal ahn ikanamik distorbans, we di kraim prablem we no tap gruo mek wos. Stil, di konchri kyan proud se i prajuus fyuu chreng palitikal liidaz.

## Di refrens dem


## Extoernal lingk
* Ischri a Jumieka (buk)
* Historic Jamaica (Ingglish)
Ischri a Chaina

Chaini sivilaizieshan taat ina difrent difrent siti-stiet lansaid di Yelo Riva (Chainiiz: 黃河; pinyin: Huáng Hé) Vali in di Niolitik iira. Di ischri we rait-dong taat wid di Shang Dainasti (ca. 1550BCE - ca. 1046 BCE). Di arijin a Chani kolcha, lichicha an filaifi, divelop ina di Zhou Daninasti we fala di Shang. Dis a wehn di langgis dainasti ina Chaini ischri. 

Di fyuudal Zhou Dainasti ivenchali brok we ina sepret siti-stiet, ina wahn piiriad we niem di Waarin Stiet piiriad. Ina 221 BCE, Qin Shi Huang yunait di difrent difrent waarin kindom dem an mek di fos Chani empaiya. Di dainasti dem we kom afta divelop byuurokratik sistim fi mek di Empara a Chaina fi kyahn direkli chanchuol di big terichri dem. 

Kolchral an palitikal influens frahn nof paat a Iezha, we kom bout chuu imigrieshan, expanshan an asimilieshan, elp fi kriet di madorn Chani kolcha an stiet.
Ischri a Juudizam ina Jumieka

Wentaim di Panish ehn *h*akyupai Jumieka, Juwish piipl frahn Spien ahn Puotyugal we a ron frahn di “Ingkwizishan,” kom seklop di ailant. Uova di wuoliip a ierdem sens da taim de, muo Juu kom frahn Jormani, ahn Senchral Yuurop. Fos taim, dehn faam sopret Kanggrigieshan; di tuu muos papyula wan dem waihna di Sefaadim ahn di Ashkinaazim. Ina 1881, dehn jainop fi faam “Di Yunaitid Kanggrigieshan a *h*Izrelait Piipl.”

Di fos Juwish Sinigag ina Jumieka bil a Puot Raayal, sixtiin ier bifuo di eleva *h*ortkwiek rak di ailant. Di sinigag ehn de ina wahn sekshan a di toun we singk dong ina di sii. Bai dem taim de, sinigag bil aal uoba Jumieka -- ina Panish Tong, Mantigo Bie, Falmot, an som ada paat. Tuu mieja Juwish simichri de a Onzbie ahn Falmot.

## Onzbie Simitchri
Onzbie (Hunt's Bay) a wan a di *h*aulis Juwish simichri ina di Westan wol wid tuumtuon wa diet bak a 1672 ahn fi datde riizn aluon dizaab fi chriit az istarikal signifikant sait.

Nof memba a di Jumiekan Juwish komyuniti kyahn chries dehn faambli lain tu dem we beri ina di simichri. Touzn a Jumiekan bie di niem DaCosta, deLeon, Gabay, Henriques, Levy, ahn Nunes, fi egzampl, uu ab ansista beri ina disya *h*aul abandan simichri iibn duo dehn faambli maita no praktis Juudizam agen. *h*Orli atemp fi taat signifikant ristorieshan pruogram mek ina 1937 fi ankiba ahn anort di simichri. Di sait lis az wan a di Jumieka Nashinal Eritij Chos sait bot dehn no du notn fi ristuor, sikyor ar mentieni muo dahn bushi ebri nou ahn den. 

Lietli sohn uobasiiz skala ahn risaacha az wel sohn luokal piipl taat wok pahn likl ristorieshan. Di ebidens anort bai di risaach paint tu di fak se di Juwish kalani a Puot Raayal wehn signifikant ahn praaspros. Onzbie kraas di chanil frahn Puot Raayal ehna di *h*aidiil plies fi di Juudem beri dehn ded. Di laas rikaad a berial diet 1819.

Di griebtuondem wa diskoba mekout a kaasli matiirial impuot frahn *h*Ingglant. Dehn fain  ebidens a ud kiaskit ahn maaka we ratn we lang taim, prizomshan fi di puora Juudem. Di kaasli maabl frahn nof a di grieb tekwe ahn wan tiiri a dat dehn tiif dem sel dem tu kiabinet meka fi yuuz mek fornicha. *h*Inskripshan pahn di griebtuondem rait ina Iibruu, Puotyugii ahn Panish, az wel Ingglish.

## References

## Bibliography
*
Ischri a Lichicha

Di **ischri a lichicha** a di istarikal divelopment a raitn ina pruoz ar puoychri we atemp fi provaid entatienment, inlaitnment, ar inschrokshan tu di riida/lisna/abzoerva, azwel di divelopment a di litarari tekniik yuuz ina di kamiunikieshan a demaya piis. No aal raitn kanstityuut lichicha. Som rikaadid matiirial, laka kompilieshan a dieta (e.g., wah chek rejista) no kansida az lichicha, ah dis aatikl riliet onggl tu di ivaluushan a di wok we difain opso.
Ischri a Yuurop

Di **ischri a [[Yuurop]]** diskraib di taim frahm wen yuuman inabit di yuuropian kantinet tu nou. Di fos evidens a Homo sapiens ina Yuurop diet bak tu 35,000 BC, di Yuuropian Pieliolitik piiriad. Wen seklment, agrikolcha, an domestikietid laivstak kom bout a di taat a di Niolitik piiriad, we a roun 7000 BC. Frahn di fos sivilaizieshan fi yuuz raitin tu di taim wen di sivilaizieshan disapier fi wahn likl taim, branz wehna di metal we piipl yuuz fi tuu an wepan. Istuorian liebl de piiriad ya di Branz Iej.

Di klasikal antikwiti ina Yuurop diet frahn wen raitin kom bak bout ina Ienchent Griis roun 700 BC. Di Ruoman Ripoblik establish ina 509 BC. Di Ruoman dem expan dem terichri uova Itali, den uova di Meditarienian biesn an Westan Yuurop. Di kristian rilijan ton liigal anda empara Constantine ina di 4t senchri AD. Ina fyuu jenarieshan, i ton di ofishal rilijan a di empaiya.

Wahn chret tu di powa a di Ruoman empaiya kom bout frahn di Arabian peninsula an di piipl dem uu yunait aanda Izlam. Ina westan Yuurop, nof a di nyuu stiet dem wehn onggl av Latn raitin, a fyuu Ruoman kostom, an di kristian rilijan in kaman. Muos a di kristian terichri ina di wes kom bout aanda di ruul a di Frangks, espeshali Charlemagne, uu di puop kround az di westan empara ina 800. Demya sosaiyati ya faam di bakbuon a di Yuurop we wi nuo tide. 

Di ischri a yuurop tai op wid di ischri a di worl ina di madorn iej, az yuurop liid explorieshan an kanggwes kraas di gluob, and influens piipl frahn di Amerikaz tu di Pasifik, tu Afrika.
Ischri a Spien

Di **ischri a Spien** diet bak tu di Hoerli Migl Iejiz. Ina 1516, Abzboerg Spien yunifai wah nomba a difrah-difrah pridisesa kingdam; fii madoern faam a kanstityuushanal manaki eh inchajuus ina 1813, ah di korant dimokratik kanstityuushan diet frah 1978.

Afta di kompliishan a di Rekohkuista, di kingdamdem a Spien yuunait anda Abzboerg ruul ina 1516. Sieh taim, di Panish Empaya bigin fi *h*expan tu di Nyuu Wol kraas di uoshan, so maak di bignin a di Guolin Iej a Spien, da taim wen frah di hoerli 1500z tu di 1650z, Abzboerg Spien wena wan a di muos powaful stiet ina Yuurop.
Ischri a di Amoerkaz

Di **ischri a di [[Amoerkaz]]** kova buot Naat ah Sout Amoerka, ingkluudn Senchral Amoerka ah di Kiaribiyan. Itaat wid piipl a-maigriet ina dem ieria ya frah Ieja juurin di ait a di *h*Ais Iej. Demya piipl ya weh sepret frah di wandem ina di "Uol Wol" tel di Yuropiyandem kom ina di 10t ah 15t senchri. 

Di ansistadem a di Nietiv Amoerkandem we wi nuo tide, yuus fi ont ah geda fuud. Deh maigriet ina Naat Amoerka, askaadn tu di muos papiula tiori, kraas di Bierin Lan Brij. Likl Pielio-Indian gruup prabli fala di mamat ah *h*ada *h*animal. 

Kolchral chriet a di fos imigrantdem den faam di bakbuon fi kolcha laka di Irokwai pah Naat Amoerka, ah di Pirahã ina Sout Amoerka. Demya kolcha ya deh divelop ina Siblaizieshan. Kolcha we wi wuda kansida sivilaiz ingkluud: Kahuokia, Zapotek, Toltek, Olmek, Maya, Aztek, Purepecha, Chimor, ah di Ingka.
Ischri a di Worl

Di **ischri a di worl** a di rekaadid memri a di expiiriens, roun di worl, a Homo sapiens. Ienchent yuuman ischri taat wid di invenshan, a difrent difrent paat a di ort, a raitin, we mek di biesis fi kip memri an spred an gruo nalij. Yuuman ischri maak wid,  likl bai likl muo diskovri an invenshan, an tu bai kwantom liip- paradaim shif, revaluushan, we mek op iipak ina di matiirial an spirichal evaluushan a yuumankain. 

Wan a di iipak dem bout we wi a taak a di taat a di Agrikolchral Revaluushan. Bitiwix 8,500 an 7,000 BCE, ina di Fertile Crescent, yuuman taat fi riez an gruo animal an plaant-agrikolcha. Dis spred gaa niebarin riijan, an divelop bai iteselft ina difrent riijan, til muos Homo sapiens liv laif az faama ina pormanet seklment centa pan som mieja badi a waata. Demya kamyuuniti ya jain-op uova taim fi mek biga an biga yuunit, a di siem taim wid di evaluushan a muo ifishent wie fi go frahn plies to plies. 

Di siefti an prodoktiviti we faamin provaid mek di kamyuuniti expan. Exchra fuud mek divizhan a lieba pasibl, di krieshan a di opa klaas, an di divelopment a siti an so, a sivilaizieshan. Chuu yuuman sosaiyati wehna get so komplex, di niid fi wahn sistim a akountin kom bout; an frahn dis nou, raitin ivalv. Nof riijan kyahn kliem se dem a di kriegl a sivilaizieshan kaa raitin divelop ina sevral siti roun di ort. 

Sivilaizieshan divelop pan di bangk a riva. Bai di taim a 3,000 BCE dem kom bout ina *Mesopotamia* ("lan bitwiin di riva dem" Euprates an Tigris), pan di bangk a di Nail, ina di Indus Riva Vali a India, an langsaid di big riva dem ina Chaina. 

Dis ischri a di Uol Worl divaid op ina Antikwiti (ina di Ienchent Nier Iis, di Meditarienian biesn a Klasikal Antikwiti, Ienchent Chaina, Inechent India, up to bout di 6t senchri); di Migl Iej, fram bout di 6t tu di 15t senchri; di Orli Madorn piiriad, wid di Yuropian Renasaans, frahn di 16t senchri tu bout 1780; an di Madorn piiriad, frahn di Iej a Enlaitnment an di Indoschrial Revaluushan, we taat ina 1750, tu nou.
Ischri a di Yunaitid Stiet

Di diet fi di taat a Yunaitid Stiet ischri a di sobjek fi kanstant dibiet mongx istuorian. Uola texbuk taat wid wen Krixtifa Kolombos kech ina 1492 ah emfasaiz di Yuropiyan bakgrong, ar deh taat rong 1600 ah emfasaiz di Amoerkan frontier. Ina riisent deked Amoerkan skuul ah yunivoersiti muosli bak-bak ina taim fi ingkluud muo pah di koluonial piiriad ah nof muo pah di pri-ischri a di Nietiv piipldem.
Ischri a di Yuropiyan Yunian

**Di Yuropiyan Yunian** a wahn jio-palitikal entiti wa tekop muos a di Yuropiyan kantinent. Iehn foun pahn uoliip a chriiti ahn andago nof expanshan wa kyaa i frahn 6 memba stiet tu 27, di majariti a stiet ina Yurop.

Difrahn fram aidie a fedarieshan, kanfedarieshan ar kostomz yunian di mien divelopment ina Yurop dipen pan a syuupranashinal foundieshan fi mek waar antingkobl ahn *h*out a di kwestian ahn fi riyinfuos dimokrasi inonsiet bai Robert Schuman ahn ada liidadem ina di Yurop Diklarieshan. Di prinsipl de a di aat a di Yuropiyan Kuol ahn Stiil Kamiuniti ina di Chriiti a Paris (1951), afta di "Schuman Declaration" ahn di lieta Chriitidem a Ruom wa extablish di Yuropiyan Ikanamik Kamiuniti ahn di Yuropiyan Atamik Enaji Kamiuniti. Buot demaya badi a nou paat a di Yuropiyan Yunian, faam anda dat niem ina 1993.
Ischri a myuuzik

**Myuuzik** fain ina ebri kolcha wa wi nuo bout, paas ah prezant, vieri-vieri waidli bitwiin taim ah plies. Sens aal piipl a di wol, ingkluudn di muos aisolietid chraibal gruup, ab som faam a myuuzik, ikiah kangkluud se dat myuuzik laikli eh prezant ina di anseschral papilieshan praya tu di dispoersal a yuuman rong di wol. Kansikuentli, myuuzik maita eh-de ina existans fi akliis 55,000 ier ah di fos myuuzik maita eh-invent a ''h''Afrika ah den ivalv fi bikom wah fondamental kanstityuent a yuuman laif.

*h*Eni kolcha myuuzik influens bai aal ada aspek a daa kolcha, ingkluudn suoshal ah ikanamik aaganizieshan ah expiiriens, klaimit, ah axes tu teknalaji.  Di imuoshan ah aidie wa myuuzik expres, di sitieshan ina we myuuzik get plie ah lisn, ah di atityuud tuwad myuuzik plieya ah kompuoza aal a dem vieri bitwiin riijan ah piiriad. Myuuzik ischri a di distingk sobfiil a myuuzikalaji ah ischri we stodi myuuzik (potikiulali Westan aat myuuzik) frah kranalajikal pospektiv.

## Refrans
Ischri a di Migl Iis

Di Migl Iis a wahn riijan we chrech frahn soutwes Ieja, soutiis Yuurop an naatiis Afrika. Di riijan naav no klier klier bounjri. Di Migl Iis a di bortplies an spirichwal senta fi Juudaizm, Kristianiti, Izlam, Yezidi, an ina Iran, Michra'izm, Zuoroaschrianizm, Manika'izm, an di Ba'ai Fiet. Chuu di ischri a di riijan di Migl Iis a wahn mieja senta fi wol afier. Palitikali, Ikanamikali, kochrali, an rilijosli, di riijan a wahn sensitiv ieria. Di orlies siblaizieshan dem, Mesopotiemia an ienchent Iijip, divelop ina di Fortail Kresent an Nail Vali riijan a di ienchent Nier Iis, an tu di siblaizieshan a di Levant, Iran, an Ariebian Peninsula. Di nier iis get yuunifai fos aanda di Achaemenid Empaiya; den bai di Maseduonian Empaiya; an den di Partian an Sasanid Empaiya dem. Di Arab Kalifet dem ina di Migl Iej, ar di Izlamik Guolen Iej, wehna di fos fi yuunait di wuola di riijan az wahn sepret riijan, and mek di daminant etnik aidentiti an langwij we wi si tide. Di Seljuk, Ataman, an di Safavid empaiya dem daminiet di riijan afta. 

Di madorn Migl Iis kom bout afta Wol Waar 1, wen di Ataman empaiya, an di Senchral Powa dem uu luuz di waar, paat op di riijan ina sepret nieshan nieshan. Ada tingz we gwaan ina disa chrasfamieshan ya inkluud di establishment a Izrel ina 1948, an di dipaacha a di Yuuropiian powa dem, Griet Britn an Frans we wehn av palitikal influens ina di riijan. Ina som wie, di Yunaitid Stiets tek dem plies. 

Ina di 20t senchri, wuoliip a kruud ail fain ina di riijan, an disya gi di Migl Iis muo impuotant ina di wol. Mas prodokshan a di ail taat roun 1945, wid Saadi Ariebia, Iran, Kuwiet, Irak, an di Yunaitid Arab Emiriets, uu wehn av di muos ail. Estimet fi di mount a ail rizorv, espeshali ina Saadi Ariebia an Iran, a som a di aiyis ina di wol. Di intanashinal ail kaatel OPEK av muosli Migl Iistan konchri. 

Ina di Kuol Waar, di Migl Iis wehna wan plies we yu kuda obzorv aidialajikal an palitikal schrogl bitwiin di tuu suupapowa dem: di Yunaitid Stiets an di Suoviet Yuunian, az dem wehna fait fi influens di difrent konchri dem ina di riijan. Ina di 20t senchri, an ina di 21s senchri, di riijan expiiriens piiriad a piis an talarans, an piiriad a kanflik an waar. Di korent ishyu dem nowadiez a di Irak Waar, Izrel-Plalistain kanflik, an di Irienian Nyuuklier Pruogram.
Ischri a sayans

Di **ischri a sayans** a di todi a di divelopment a sayans ah sayantifik nalij, ingkluudn buot nachral sayans ah suoshal sayans. (Di ischri a di aats ah yuumanitiz toerm az di ischri a skalaship.) Sayans a badi a impirikal, tiiretikal, ah praktikal nalij bout di nachral wol, projuus bai sayantis uu emfasaiz di abzavieshan, explinieshan, ah pridikshan a riil wol finamina. Ischriagrafi a sayans, bai kanchraas, noftaim jraa pah di istarikal metad a buot intilekchual ischri ah suoshal ischri.

Di fos nuo instans a di stodi a sayans ena ina di Ienshent Iijip ina di 30t senchri BK. Di ienshent Iijipshandem divelop wah nombarin sistim simila tu wa wi yuuz nou, ah wah hoerli faam a jaamechri fi sorvie kaa di Nail Riva flod deh faamlan ebri ier.
Ischri a teknalaji

Di **ischri a teknalaji** a di ischri a di invenshan a tuul ah tekniik ah isimila tu ada said a di ischri a yuumaniti. Teknalaji kiah refa tu metod we rienj frah sitn az simpl az languij ah stuon tuul tu di kamplex jinetik injinierin ah infamieshan teknalaji we imoerj sens di 1980z.
Ispanyuola

**Ispanyuola** (fram di Panish *La Española*) a di sekan bigis ah di mos papiulos ailan a di Kiaribiyan, we de bitwix Kyuuba tu di wes an Puoto Riiko tu di iis. Ide dairekli ina di orikien belt. Di ripoblik a Ieti *h*akiupai di westan toerd ah di Daminikan Ripoblik di iistan tuu-toerd a di ailan. Krixtifa Kolombos fos lan pan di ailan ina di westan paat (waa paat a Ieti nou), pah Disemba 5, 1492, ah pan ih sekan joerni ina 1493 tu di iistan paat a di ailan, we im mek di fos Panish kalani ina di Nyuu Wol.
Izlam

**Izlam** (Arabik langwij: *الإسلام*; *al-’islām*) a wan manati'istik, Hiebrahamik rilijan we harijiniet chru di tiichin-dem rait dong bai di prafit Mo'amid (Mohammed), wan big rilijos an politikal smadi fram bak ina di 7 senchri ina *h*Ariebia. Di wod Izlam miin se "sobmishan", ar tuotal sarenda af wanself tu Gad (Arabik langwij: الله‎, Allāh). Dem we fala Izlam kaal Mozlim, we miin se "Dem uu sobmit tu Gad". Di wod Mozlim a di paatisipl fi di siem vorb uufa infinitiv a di wod Islām. Yab bitwiin 1 bilian an 1.8 bilian Mozlim piipl bout di Ort, we mek Izlam di sekan-bigis rilijan fi di wol, afta Kristianiti.

## Refrans
Izlamik Guolin Iej

Di **Izlamik Guolin Iej** refa tu di piiriad ina di ischri a Izlam, chradishanali diet frah di 8t senchri tu di 13t senchri, wen nof a di istarikali Izlamik wol eh-ruul bai vierios kalifet, ah expiiriens sayantifik, ikanamik ah kolcharal florishin.[1][2][3] Dis piiriad chradishanali andastan fi eh-bigin juurin di rien a di Abasid kalif Harun al-Rashid (786 tu 809) wid di inagiurieshan a di Ous a Wizdom ina Bagdad, we skala frah vierios paat a di wol wid difrah kolcharal bakgrong eh-mandiet fi giada ah chransliet aal a di wol klasikal nalij ina Arabik. Askaadn tu chradishan ihen wid di kalaps a di Abasid Kalifet wid di Manggol inviejan ah di Sak a Bagdad ina 1258, duo sebral kantempareri skala plies di hen a di Izlamik Guolin Iej rong di 15t tu 16t senchri.

## Refrans
Izlamik filasafi

**Izlamik filasafi** a di sistimatik investigieshan a prablem kanek wid laif, di yunivoers, etix, sasayati, ah so fuot az deh kandok ina di Muzlim wol.
Itali

**Itali** (*Italian Ripoblik*, Italian: *Repubblica Italiana*) a wah nieshan we de pan di Italian peninsiula ina Sout Yuurop ah di tuu laajis ailan ina di Meditarienian Sii, Sisili ah Saadinia. Itali ab wah Alpain baada wi Frans, Suitsalan, Aschria, ah Sloviinia. San Mariino ah di Vatikan Siti de ina Itali, ah Kampioni d'Itali (Italian: Campione d'Italia) de ina Suitsalan.

Di lan we niem Itali tide, ena di kriegl a wuoliip a Yuropian kolcha ah piipl; muos nuo a di Ruomandem, ah lieta, Itali ena di boertplies a di Yuniversiti a Renesans we taat ina Toskani ah pred aal uoba Yuurop. Itali kiapital, Ruom, ena di senta a Westan Siblizieshan.

Nou, Itali a dimkratik ripoblik, wah divelop nieshan, ah di 8t ayis kualiti a laif index rietin ina di wol. Ia aalso wan a di nieshan we faam di Yuropiyan Yuunian, ah NATO. Itali a wan a di G8 nieshan, wid di 7t laajis GDP ina di wol, memba a di Aaganizieshan fi Ikanamik Kaaparieshan ah Divelopment, WTO, Wes Yuurop Yuunian, ah Sentral Yuropiyan Inishitiv.
Italian

**Italian** a wahn Romans langwij taak ina  Itali, Switsalan, San Marino ahn di Vatikan.

Linguistic map of the Italian language.svg
File:Idioma%20italiano.png
Corsivo- come scriverlo a mano in italiano, schede didattiche con alcuni esempi di Paolo Villa (prima edizione commons wikimedia org)-Letters-characters in italics-cursive- how to write it by hand in Italian.pdf|Rait korsiv a Italiano skuul

## Bibliografi
* 
* 
* 

## Refrans
Jaagrafi

**Jaagrafi** (frah Griik *γεωγραφία*, geographia, litarali "oert diskripshan") a wah fiil a sayans we divuot tu di todi a di lan, di fiicha, di inabitant, ah di finamina dem a Oert. Di fos poersn fi yuuz di wod "γεωγραφία" wena Erastotiiniz (Eratosthenes 276–194 BKI). Fuo istarikal chadishan ina jaagrafikal risaach a spieshal analisis a di nachral ah di yuuman finamina (jaagrafi az di todi a dischibyuushan), ieria todi (plies ah riijan), todi a di yuuman-lan rilieshanship, ah risaach ina di Oert sayans. Nondiles, madan jaagrafi a wah aal-ingkompasin disiplin we fuomuos siik fi andastan di Oert ah aal a iyuuman ah nachral komplexiti—no onggl we abjekdem de, bot ou deh eh-chienj ah kom fi bi. Jaagrafi kaal "di wol disiplin" ah "di brij bitwiin di yuuman ah di fizikal sayans". Jaagrafi divaidop ina tuu mien branch: yuuman jaagrafi ah fizikal jaagrafi.
Jaajia

**Jaajia** a wahn konchri ina Yuurop uufa kyapaital an bigis siti niem Tbilisi.


Mtskheta-Svetitskhoveli-Kirche-28-Mauer-2019-gje.jpg|Mtskheta
Stepantsminda-Dreifaltigkeits-Kirche-02-Glockenturm-2019-gje.jpg|Stepantsminda
Bodbe-44-Klostergarten-Nonnen-2019-gje.jpg|Bodbe
Ananuri-Erloeser-Kirche-10-2019-gje.jpg|Ananuri
Sighnaghi-St Georg-06-2019-gje.jpg|Sighnaghi
Jaaloji

**Jaaloji** (frah Griik γῆ, gē, i.e. "oert" ah -λoγία, -lojia, i.e. "todi a, diskuos") a wah oert sayans wa kompraiz todi a di salid Oert, di raktuon wa mekiop, ah di pruoses ou deh chienj. Jaaloji azwel kiah refa jinarali tu di todi a di salid fiicha a heni silestial badi (laka jaalaji a di Muun ar Maarz).
Jacques Cartier

**Jak Kaatie**, nuo az **Jacques Cartier** (Disemba 31, 1491–Septemba 1, 1557) wehna French expluora uu kliem wa a nou Kianada fi Frans. Ihn wehna di fos Yuuropian fi diskraib ahn map di Golf a Sin Larens ahn di shuor dem a di Sin Larens Riba, ush ihn niem "*Di Konchri a Kianadas*", afta di *h*Irokwoi (Iroquois) niem dem fi di tuu big seklment ihn si a Stadacona we Kibek Siti (Quebec City) de ahn a Hochelaga wa nuo tide az Manchriaal Ailant (Montreal Island).
Jah

**Jah** a di krieta a di uol woerl an aal di kriicha dem we de iina it. Dis a wan a di niem dem weh Rasta kaal deh Gad.
Jainizim

**Jainizim** (Jainism) a wan a di *h*uolis rilijan fi *h*arijiniet ina *h*India. Di Jaindem biliib se *h*ebri suol divain ah ab di potenshal fi *h*achiib *h*inlaitnment, ar *Moksha*. *h*Eni suol we manij fi kangka fii wuona *h*intoernal *h*enimidem ah *h*achiib di stietos a supriim egzistans deh kaal *jina* (kangkara, vikta). Jainizim kansida az di ruod fi fala fi *h*achiib dat stietos de. Jainizim azwel sohtaim kaal Jain Daama (जैन धर्म) ar Shraman Daama, ar di rilijan fi "Nirgantha" ar di rilijan fi "Vratyas" ina di ienshent texdem.
Jalal ad-Din Muhammad Balkhi-Rumi

**Jalāl ad-Dīn Muḥammad Balkhī** (porzhan جلال الدین محمد بلخى), ar **Jalāl ad-Dīn Muḥammad Rūmī** (arabik جلال‌الدین محمد رومی), ar **Mowlānā** (porzhan مولانا), nuon tu di Ingglish worl as jos Rumi, (September 30, 1207 – December 17, 1273) a wehna wahn 13t senchri Porzhan puoin raita, Suni Izlamik juura, an tioluojan. Rumi a wahn diskriptiv neim we stan fa "di Ruoman" kaa im wehn liv muos a im laif ina wahn ieriya niem Rūm, we dii ruul bai di Bixantiin Empaiya wan taim.
James Cook

Kiaptin **Jiemz Kuk**, nuo az **Captain James Cook** FRS RN (7 Novemba [O.S. 27 Aktuoba] 1728 – 14 Febiweri 1779) wehna ''h''Ingglish expluora, navigieta ahnd kaatografa, ivenchual riezop tu Kiaptin rangk ina di Raayal Nievi. Kuk wehna di fos fi map Niuufonlan bifuo ihn mek ihn chrii vaayj dem tu di Pasifik Uoshan wen taim ihn mek di fos Yuuropian kantak wid di iistan kuoslain a Aaschrielia ahn di Awayian Ailant dem alzwel az di fos rikaad sorcomnavigieshan a Niuu Ziilan.
James Joyce

**James Augustine Aloysius Joyce** (2 Febiweri 1882 – 13 Janiweri 1941) wehna wahn Airish expachriet aata ina di 20t senchri. Im bes binuon fi im lanmaak navl *[[Ulysses]]* (1922) an di kanchrovorshal buk we kom bifuo i, *[[Finnegan's Wake]]* (1939), az wel az di shaat tuori kalekshan *[[Dubliners]]* (1914) an di semi aatabaiyagrafikal navl *[[A Portrait of the Artist as a Young Man]]* (1916).
Japan

**Japan** a wahn ailan konchri ina Iis Ieja. Di papyulieshan a di konchri a 128 milian, di tent bigis ina di worl. Di kyapital de ina Tuokio.

Emperor : Naruhito
Jenda

**Jenda** a di rienj a kiaraktaristik potienin tu, ah difranshiet bitwiin ah fram maskiuliniti ah femininiti. Dipen pah di kantex, demya kiaraktaristik maita ingkluud bailajikal sex (i.e. di stiet a biin miel, fiimiel ar intasex), sex-bies suoshal chrokcha (ingkluudn jenda ruol ah ada suoshal ruol), ar jenda aidentiti.

## Refrans
Jiizas Kraist

**Jiizas a Nazaret**, binuon az **Jiizas Krais**, a di senchral figa a Kristianiti, an ina muos dinaminieshan nuon az di son a Gad an az Gad rezarek. Im a di 1st-senchri Juuish preacha an relijas leada. Kristiyan luk pan im tu az di Mesaiya we di Uol Testiment taak bout; Judaizm rijek disya kliem ya. Izlam kansida Jiizas wan prafit, an nof ada rilijan rispek im ina som wie. Di mien suos a infamieshan bout Jiizas laif an tiichin dem a di fuo kananikal gaspl tu di istarikal Jiizas. Nof skala ina di fiil a ischri an biblical stodi biliiv se som paat a di Nyuu Testiment yuusful fi riikanschok im laif. Dem agrii se im a when wan Juu uu piipl nuo az wan tiicha an wan iila. Dem aksep tu se im when baptaiz bai John di Baptis, an get kruusifai ina Jeruusalem pan di aada dem a di Ruoman Priifek a Judiya, Pontius Pilate, pan di chaaj a sedishan gens di Ruoman empaiya. Ada fram demya kankluujan, baibl stodi stil no sekl pan di kronalaji, di senchral mesij a im tiichin dem, im suoshal klaas, kolchral envaironment, an im rilijos orientieshan. Kristiyan muosli biliiv se Jiizas a di “Son a Gad” (jenarali se im a Gad di son, di sekan smadi ina di chriniti), uu kom fi gi salvieshan wid Gad chuu im det fi di sin a evribadi. Ada kristiyan biliif inkluud di vorjin bort a Jiizas, di pofaamans a mirakl, im raiz op ina evn, an wan fyuucha sekan komin. Alduo di dakchrin a di chriniti waidsped ina kristiyaniti wan mainariti stil no biliiv ina i. Ina Izlam, Jiizas stil kansida az wan a Gad impuotant prafit dem, di kyariya a skripcha, an smadi uu wok mirakl. Dem kaal Jiizas di mesaiya tu, bot Izlam no tiich se im when divain. Izlam tiich se im gaa evn badili, raada dan di chradishanal kristiyan biliif ina did et an rezarekshan a Jiizas. 

## Refrans
Jiizas: di Buk We Luuk Rait bout Im

**Jiizas: di Buk We Luuk Rait bout Im** adawaiz kaal **Luuk** ah di toerd buk ah di Nyuu Testiment ina di Kristian Baibl. It ah di longges out ah aala di fuor kyananikal buk dem weh dehn kaal Sinaptik Gaspl (*Synoptic Gospels*) weh taak bout di arijin, tiichinz, det, rezarekshan ahn asenshan ah Jiizas Krais (Jesus).  Dis ya buk no egzakli seh a Luuk rait ih, bot nof skola agrii seh dehn fain inof evidens ina it fi mek dem biliiv seh a im rait ih. Wahn ah di mieja difrans dem wid Luuk ahn di ada Sinaptik Gaspl dem iz dat it ah di ongl buk weh kom wid a falarop. Dis ya falarop niem ''h''Ax a di Apasl ahn nof skola kansida di tuu a dem togeda wen dem ah taak bout aida wahn.  Luuk muosli fuokos pon salvieshan akaadn tu im andastandin ah di wil ah Gad bies aafa Im akshan dem chruout ischri. Ina dis ya buk, di ischri ah fos senchri Kristianiti divaid op ina chrii stiej. Di fos tuu stiej dem taak bout wen di Mesaiya jos kom pon oert - fram im baan, tu wen im miit Jan di Baptis. Di laas stiej fuokos pon di taim wen him wehn a tiich pon di oert, tu im det ahn rezarekshan. 





## Refrans


## Si azwel
* Baibl

## Extoernal lingk
* Patwa Baibl
Jinetik injinierin

**Jinetik injinierin**, adawaiz kaal jinetik madifikieshan, a di dairek manipiulieshan a aaganizim jiinuom bai yuuz bayoteknalaji.
Jingkin waata

**Jingkin waata**, aalso nuo az **potebl waata** ar **paip waata**, a waata sief anof fi jingk ah fi fuud priparieshan. Gluobali, ina 2012, 89% a piipl eh-ab axes tu waata suutebl fi jingk. Nieli 4 bilian eh-ab axes tu paip waata wails aneda 2.3 bilian eh-ab axes tu waata wel ar poblik tap. 1.8 bilian piipl stil yuuz ansief jingkin waata suos we maita kantaminiet bai fiisiz. Dis kiah rizolt ina infekshos dayariya laka kalara ah taifaid mongx ada diziiz.

## Refrans
Japaniiz languij

**Japaniiz** (日本語 Nihonggo, nihõŋɡo ar nihõŋŋo) a wah Iis Iejan languij spiik bai bout 125 milian spiika, praimerili ina Japan, we a di nashinal languij. A memba a di Japanik (ar Japaniiz-Riukyuan) languij fambili, uufa rilieshan tu ada languij gruup, potikiula tu Korian ah di sojes Alteik languij fambili, anda dibiet.

Likl nuo bout di languij priyischri, ar wen ifos apier ina Japan. Chaini dakiument frah di 3d senchri rikaad wan ah tuu Japaniiz wod, bot sobstanshal tex neh apier tel di 8t senchri. Juurin di Heyan piiriad (794–1185), Chaini languij eh-ab kansidarebl influens pah di vokiabileri ah fonalaji a Uol Japaniiz. Liet Migl Japaniiz (1185–1600) si chienj ina fiicha we bringi kluosa tu di madan languij, azwel di fos apierans a *Gairaigo* (Yuropiyan luonwod). Di tandad dayalek muuv frah di Kansai riijan tu di Edo (madan Tuokio) riijan ina di Hoerli Madan Japaniiz piiriad (hoerli 17t senchri–migl-19t senchri). Afta di hen a *Sakoku* (Japan self-impuoz aisolieshan) in 1853, di fluo a luonwod frah Yuropiyan languij ingkriis signifikantli. Ingglish luonwod in potikiula eh-bikom muo ah muo friikuent, ah *Wasei-eigo* (Japaniiz wod frah Ingglish ruut) prolifariet.
Jaz

**Jaz** a myuuzik jaahra we arijiniet ina *h*Afrikan Amoerkan komiuniti ina Nyuu Aaliinz ina di Yunaitid Stiet juurin di liet 19t ah hoerli 20t senchri. It imoerj ina di faam a indipendant chradishanal ah papila myuuzikal stail, aal a dem lingk bai di kaman ban a *h*Afrikan Amoerkan ah Yuropiyan Amoerkan myuuzikal pierentij wid pofaamans orientieshan. Jaz span a piiriad a uoba wan onjrid ier, inkompas waid-waid rienj a myuuzik, so meki difikolt fi difain. Jaz mek ebi yuus a improvizieshan, paliridim, singkopieshan ah di suing nuot, azwel aspek a Yuropiyan aamani, Amoerkan papila myuuzik, di braas ban chradishan, ah *h*Afrikan myuuzikal eliment laka bluu nuot ah *h*Afrikan Amoerkan stail laka ragtaim. Alduo di foundieshan a jaz ruut diip ina di blak expiirians a di Yunaitid Stiet, difrah-difrah kolcha kanchribiut fi deh uona expiirians ah stail tu di aat faam azwel. Intilekchal rong di wol ielop jaz az "wan a Moerka arijinal aat faam".

## Refrans
Jiotoermal ilekchrixiti

**Jiotoermal ilekchrixiti** a ilekchrixiti jinariet bai jiotoermal enaji. Teknalaji ina yuus ingkluud jrai stiim powa stieshan, flash stiim powa stieshan ah bainari saikl powa stieshan. Jiotoermal ilekchrixiti jinarieshan korantli yuuz ina 24 konchri, wails jiotoermal iitin ina yuus ina 70 konchri.

Az a 2015, wolwaid jiotoermal powa kiapasiti amount tu 12.8 gigawat (GW), outa we 28 posent ar 3,548 megawat instaal ina di Yunaitid Stiet. Intanashinal maakit eh-gruo a avrij anyual riet a 5 posent uoba di laas chrii ier ah gluobal jiotoermal powa kiapasiti expek fi kech 14.5–17.6&nbsp;GW bai 2020. Bies pah korant jiolajik nalij ah teknalaji, di Jiotoermal Enaji Asosieshan (GEA) estimiet se onggl 6.5 posent a tuotal gluobal potenshal don-tap optel nou, wails di IPCC ripuot jiotoermal powa potenshal fi bi ina di rienj a 35&nbsp;GW tu 2&nbsp;TW. Konchri we jinariet muo dah 15 posent a deh ilekchrixiti frah jiotoermal suos ingkluud El Salvaduor, Kenia, di Filipiinz, Aislan ah Kasta Riika.

Jiotoermal powa kansida fi bi a sostienebl, rinyuebl suos a enaji bikaa di iit exchrakshan so sumaal kompier wid di Oert iit kantent. Di griinous gias imishan a jiotoermal ilekchrik stieshan a pah avrij 45&nbsp;gram a kaaban dayaxaid po kilowat-owa a ilelchrixiti, ar les dah 5 posent a wa kanvenshanal kuol-faya plant imit.

## Refrans
Joan of Arc

**Joan of Arc** a wahn nashinal erowin a Frans an wan Kyaklik sient. Shi baan puor ina iistan Frans, an shi liid di French aami pan nof impuotant vikchri juurin di onjrid ier waar. Shi kliem se se wehn av divain gaidans, an wehn indirekli rispansibl fi di koronieshan a Charles VII. Shi get kyapcha bai di Burgundians, get sel tu di Ingglish, get chrai ina kuot, an dem bon ar pan di stiek wen shi a jos 19 ier uol. Twenti fuo ier afta dat Puop Callixtus III rivyuu di disijan a di ikliiziastik kuot, fain ar inosent, an diklier ar wan maata. Shi get biatifai ina 1909 an den kyanonaiz ina 1920. Tide, shi a wan a chrii piechran siet ina Frans. Joan kliem se shi get vijan fram Gad we tel ar se shi fi tek ar uomlan fram Ingglish daminieshan iet ina di Onjrid Ier Waar. King Charles VII sen art u di siij a Orliinz az paat a di riliif mishan. Shi get big-op wen shi uovakom di kantenshos atityuud a di komaanda dem, an lif op di siij ina jos nain die. Nof ada swif vikchri liid Charles VII fi get kroun an sekl di dispyuut bout sokseshan tu di chuon. Joan of Arc a stil wan impuotant figa ina Westan kolcha. Fram Napoleon tu di prezent, French palitishan fram aal bout taak bout ar. Nof mieja raita mek tingz bout ar, laik Shakespeare (*Henry VI*), Voltaire (*La Pucelle d’Orleans*), Schiller (*Die Jungfrau von Orleans*), Verdi (*Iovanna d’Arco*), Tchaikovsky, Mark Twain (*Persnal Rekalekshan a Joan of Arc*), Jean Anouilh (*L’Alouette*), Bertolt Brecht (*Die Heilige Johanna der Schlachthofe*), George Bernard Shaw (*Saint Joan*), an Maxwell Anderson (*Joan of Lorraine*). Nof dipikshan a ar stil de ina flim, tv, vidyo giem, sang, an dans.
Joerk siiznin

**Joerk** a stail a kukin nietiv tu Jumieka we miit jrai-rob ar wet-mariniet wid wah at-at spais mixcha niem Jumiekan joerk siiznin. Joerk siiznin yuuz chradishanali pah puok ah chikin. Madoern-die resipii yuuz joerk siiznin mixcha pah fish, suimz, shelfish, biif, sachiz, lam, vejitebl, ah tuofuu. Tuu ingriidient joerk siiznin afi ab: pimenta (*Pimenta dioica*, or adawaiz nuo az aalspais) ah kachbanit pepa. Adaels ingriidient maita ingkluud kluovz, siniman, skelian, notneg, taim, gyaalik, brong shuga, jinja, ah saal.

Di Maruun piipl yuus fi siiznop deh miit ah kuki pah wah rak mek frah pimenta ud uoba faya ina wah shalo pit ina di grong. Som piipl biliib se di Maruundem get dis stail a kukin frah di Taino piipl we gi dem shelta wen deh ronwe frah di Panish.

## Gallery

Jerk chicken plate.jpg|Pliet a joerk chikin (rait), wid rais, plaahn, kyaarat ah griin biin.
Joerman

**Joerman** (Joerman: **Deutsch**) a wah Wes Joermanik languij, ah wan a di mieja languij ina di wol. Joerman rilietid tu ah klasifai wid Ingglish ah Doch. Rong di wol, bout 100 milian piipl taak Joerman az fos languij, ah waneda 80 milian az sekan ar tod languij. Joerman a di languij we taak di muos az mada tong ina di Yuropian Yuunian ah jinarali piipl kansida se a gluobal languij. Tandad Joerman tiich ebriwe, frah skuul, tu yunivoersiti, tu di Goeta Instityuut branchdem aal uoba di wol.
Joermani

**Joermani**, ofishali di **Fedaral Ripoblik a Joermani** (Joerman: *Bundesrepublik Deutschland*), a wah konchri ina wes senchral Yuurop. Ibaada di Nedalanz, Beljiom, Logzimboerg, Frans, Suitsalan, Aschria, Chekia, Puolan, ah Denmaak. Ikompraiz a sixtiin stiet, ah di kiapital a Boerlin. Di ofishal languij a Joerman.

Juurin di Ruoman piiriad, i eh-inabit bai vierios Joermanik piipl. Lieta, ina di naint ah tent senchri, ibikomps wah senchral paat a di Uoli Ruoman Empaya, we laas tel 1806, wen Napuolian dizalbi. Juurin di naintiint senchri, aal a prezant-die Joermani tek uoba bai Prosha, ah faam ina di Joerman Empaya. Di Joerman Empaya laas tel 1918, wen di Alaidem difiiti ina Wol Waar I. Iton ripoblik frah 1918 tel 1933. Ina 1933, Adalf Itla eh-bikomps di fiura ah meki wah diktietaship. Anda Itla ruul Joermani expani terichri, ah poersikiut di Juudem. Lieta, deh chrai fi extoerminiet di Juudem altugeda ina Di Olokaas. Wen Naatsi Joermani invied Puolan ina 1939, Britn ah Frans diklier waar pah Joermani, ah Wol Waar II taat. Ina di hoerli stiej a di waar, Joermani tek uoba nof a Yuurop, bot ina di hen, iluuz. Afta di war, Joermani *h*akiupai bai Frans, Britn, di Yunaitid Stiet, ah di Suoviet Yuunian. Di ieria *h*akiupai bai di Suoviet Yuunion eh-bikomps Iis Joermani, we ena kamiunis, ah di res eh-bikomps Wes Joermani, we dimakratik. Ina 1991, di tuu Joermani dem moerj ina prezant-die Joermani.
Joermanik languij

**Joermanik languij** a di languij fambli we *h*ingkluud Ingglish, Joerman, Doch, Dienish, Naawiijan, Swiidish, Aislandik, ahn Gatik (extingk). Ibrokop ina chrii sob-fambli: Wes Joermanik, Naat Joermanik, ah *h*Iis Joermanik (we aal extingk). Wes Joermanik languijdem ingkluud Joerman, Doch, ah *h*Ingglish; Naat Joermanik ingkluud di Skiandinievian languijdem, ah *h*Iis Joermanik kansis a nof extingk languij,

ingkluudn Gatik, Vandalik, ah Boergondian.

*h*Aal Joermanik languijdem diraib frah di Pruoto-Joermanik languij, we taak juurin di hoerli fos mileniom KE. Pruoto-Joermanik koh frah Pruoto-Indo-Yuropiyan, ah ina di prases, go chuu soh kansanant shif we Pruoto-Indo-Yuropiyan **p**, **t**, **k** bikomps Joermanik **f**, **th**, ah **h**; Pruoto-Indo-Yuropiyan **b**, **d**, **g** bikomps Joermanik **p**, **t**, ah **k**; ah Pruoto-Indo-Yuropiyan **bh**, **dh**, **gh** bikomps Joermanik **b**, **d**, ah **g**.

## Bibliografi
*
*
Joernalizim

**Joernalizim** a di suoshal wok ah wok-kraaf, ah profeshan (ai-lebl) fi ripuot pah ivent, fax, ah piipl we a di "nyuuz a di die," fi mek sasayati "infaam," tu soh nan-chrivial digrii.
Johann Sebastian Bach

**Johann Sebastian Bach**, nuo as Yuohan Sibastian Baak  (31 Maach 1685 [O.S. 21 Maach] – 28 Julai 1750) wehna Jorman kompuoza ahn *h*aaganis uufa siekrid ahn sekiula wok fi kwaia, *h*aakestra, ahn suolo *h*inschrument jraa tugiada di straandem a di Baruok piiriad ahn divelopi tu di *h*ultimet machyuoriti. Alduo ihn no *h*inchradyuus no niuu faam, ihn *h*enrich di privielin Jorman stail wid ruobos kanchrapuntal tekniik, anraival kanchruol a aamanic ahn muotivik aaganizieshan ina kompozishan fi divors inschrumentieshan, ahn di adaptieshan a ridim ahn texcha frahn farin, potikiula Itali ahn Frans.

Rivier fi dehn intilekchual dep, teknikal komaan ahn aatistik byuuti, Baak wokdem inkluud di *[[Brandenborg kanchortodem]]*, di *[[Guolborg Vierieshandem]]*, di *[[Ingglish Swiitdem, BWV 806-811|Ingglish Swiitdem]]*, di *[[French Swiitdem, BWV 812-817|French Swiitdem]]*, di *[[Paatiitadem, BWV 825-830|Paatiitadem]]*, di *[[Wel-Tempa Klavia]]*, di *[[Mas ina B Maina]]*, di *[[Sin Matiu Pashan]]*, di *[[Sin Jan Pashan]]*, di *[[Magnifikiat (Baak)|Magnifikiat]]*, *[[Di Myuuzikal Aafrin]]*, *[[Di Aat a Fiuug]]*, di *[[Sonaatadem ahn Paatitadem fi vayalin suolo]]*, di *[[Chelo Swiitdem (Baak)|Chelo Swiitdem]]*, muo dan 200 sovaivn kiantaata, ahn simila nomba a *h*aagan wok, inkluudn di selibrietid *[[Tokaata ahn Fiuug ina D Maina, BWV 565|Tokaata ahn Fiuug ina D Maina]]*.
Johann Wolfgang von Goethe

**Johann Wolfgang von Goethe** (Aagos 28, 1749 – Maach 22, 1832) a wehn wahn Jorman raita uu askaadn tu George Eliot, a "do gritis raita ina Jormani, an a di laas griet jiinios fi waak di ort." Goethe wok dem span wuoliip a fiil, fram puoichri, draama, lichicha, tialaji, yuumanizm, an saiyans. Im magnum opus, kansida wan a di bes wok a worl lichicha, a di tuu paat draama Faust. Im ada wel nuon litareri wok dem inkluud im puoim dem, di bildonzruoman *[[Wilhelm Meister's Apprenticeship]]* an di epistuolari navl *[[The Sorrows of Young Werther]]*.
John Locke

**John Locke** (Aagos 29, 1632 – Aktuoba 28, 1704) wehna wan Ingglish filasifa. Piipl kansida Locke di fos British impirisis bot im iikwali impuotant tu suoshal kanchrak tiori. Im aidiya dem av nof influens pan di development a epistimalaji an palitikal filasifi, an im kansida bai nof az wan a di muos influenshal Iej a Enlaitnment tingka dem, klasikal ripoblikan, an kanchribyuuta tu libaral tiori. Im raitin dem influens Voltier an Rousseau, nof Skatish Enlaitnment tingka, an nof Amerikan revaluushaneri liida. Da influens abvios ina di Amerikan Deklarieshan a Indipendens. Di tiori a di main, bai Locke, sait aafn az di arijin fi madorn kansepshan a aidentiti an “di self”, an yu kyan obzorv dis ina di lieta wok a filasifa laik David Hume, Jean-Jacques Rousseau an Immanuel Kant. Locke wehna wan di fos filasifa dem fi difain imself chuu di kantinyuiti a “kanchosnes”. Im put faawod se di main a wehn wan “emti sliet” ar “*tabula rasa*”; dat fi se, difrent fram Kaatiizhan ar Kristiyan filasifi, Locke biliiv se piipl baan widout inbaan aidiya, an se nalij kom bout onggl chuu expiiriens we gyada fram di sens dem.
Jraayn

**Jraayn** a faam a vijual aat we smadi kiah yuuz difrah-difrah jraayn inschrument fi maak-maak piepa ar wah nex tuu-dimenshanal midiom. Inschrument ingkluud grafait pensl, pen ah ingk, ingk brosh, wax kola pensl, krayan, chaakuol, saidwaak chaak, pastel, difrah-difrah kain a roba, maaka, stailos, difrah-difrah metal (laka silvapaint) ah ilekchanik jraayn.

Di jraayn inschrument riliis wah sumaal amount a matiirial pan a soerfis, lef wah visibl maak. Di muos kaman supuot fi jraayn a piepa, alduo adaels matiirial, laka kiaadbuod, plastik, leda, kianvas, ah buod, kiah yuuz. Tempareri jraayn kiah mek pah blakbuod ar waitbuod ar akchuali liklmuos eniting. Di midiom a eba papila ah fondamental miinz a poblik expreshan rait chuu yuuman ischri. A wan a di simplis ah muos ifishent miinz fi komiunikiet vijual aidie. Di *h*iizi avielobiliti a jraayn inschrument mek jraayn wan a di muos kaman aatistik aktiviti.

In adishan tu di muo aatistik faam, jraayn noftaim yuuz ina komoershal iloschrieshan, animieshan, aachitecha, injinierin ah teknikal jraayn. Kuik, friyan jraayn, yuujali no inten az finish wok, sohtaim kaal skech. Aatis uu praktis ar wok ina teknikal jraayn kiah kaal jraafta, ar jraafsman.

## Refrans